<http://casa-de-vinuri.ro/vin-de-ciumbrud/>

Cocheta Casă de Vinuri Ciumbrud este primul magazin de vinuri deschis în Sibiu și  țară, fiind  distribuitor autorizat oficial al S.C Domeniile Boieru SRL – producător al renumitului  vin de Ciumbrud,  care era vinul preferat al lui Mihai Viteazul.

Casa de Vinuri Ciumbrud vă oferă, atât pentru orice  eveniment, dar și pentru publicul sibian și nu numai – în exclusivitate – o gamă de vinuri de calitate net superioară, de masă, albe si roșii, cupajate după o rețetă garantată de succes de peste 20 ani. Tot aici găsiți și o gamă de vinuri îmbuteliate de o calitate superioara din Romania, dar și din import, dintre cele mai renumite țări producătoare de vin din lume cum ar fi Franța, Italia, Spania, Chile, Argentina, Australia.

Județul Alba este recunoscut la nivel național și internațional pentru calitatea vinurilor produse în podgoriile din zonă. Tradiția cultivării viței-de-vie datează de sute de ani și a reprezentat, în toată această perioadă, o sursă importantă de venit pentru locuitorii din zonele respective.

Podgoria Ciumbrud, aflată în zona Aiud  pe marginea râului Mureș, oferă vinuri tradiționale de o calitate deosebită. Mica localitate cu același nume este o așezare rurală dacică, atestată din 1220 și adună în fiecare toamnă rodul viței-de-vie de pe cele peste 130 de hectare ale podgoriei. Soiuri precum Sauvignon Blanc, Fetească Regală, Riesling, Muscat Ottonel, Gewurztraminer (Traminer), Chardonnay și Pinot Gris sunt cultivate aici cu succes și oferă în fiecare an o recoltă valoroasă de vinuri.

Există istorici care cred că vita-de-vie era cultivată la Ciumbrud încă de pe vremea agatârșilor, populația menționată de istoricul grec Herodot în Transilvania. Agatârșii erau o populație scito-iraniană care locuia, alături de triburile dacice din Transilvania, acum 2.500 de ani. În mormintele care au rămas de la această populație au fost descoperite pocale folosite la servirea vinului. Ei emigraseră spre vest sub presiunea sciților, un alt popor iranian. Pe vremea Imperiului Roman, agatârșii erau deja un popor dispărut, dar cultivarea viilor fusese păstrată de daci și apoi de romani. Podgoriile de la Ciumbrud și de la Aiud aprovizionau trupele romane cantonate în castrul de la Apulum și în cel de la Potaissa. Este vorba de trupe de elită, adică de Legiunea a XIII-a Gemina și de Legiunea a V-a Macedonica. În perioada medievală, coloniștii germani aduși de regii Ungariei, care ocupaseră Transilvania, au fost atât de impresionați de podgoriile din regiunea situată între râurile Mureș și Târnave încât au botezat regiunea „Țara Vinului“, Weinlad. Solurile de luncă și cele brune de pădure, completate de temperaturile moderate din perioada maturării, favorizează aproape exclusiv soiurile albe.

Potrivit legendelor, vinul de Ciumbrud era preferatul lui Mihai Viteazul, care a gustat din licoarea aromată de care nu a mai putut să se despartă după ce a cucerit Transilvania și a capturat cramele principale de la Alba Iulia. În momentul în care a luat în stăpânire palatul princiar din Alba Iulia, el a descoperit câteva butoaie cu vinul produs în mica podgorie. Legenda spune că Mihai Viteazul a rămas atât de impresionat de aroma de busuioc a vinului de Ciumbrud, încât acesta a devenit băutura sa preferată.